**Xaquín Agulla Pizcueta**, nado en Pontevedra o 13 de novembro de 1956, é un poeta e deseñador gráfico galego. Titulado en Maxisterio, reside en Cangas. Está casado e ten unha filla.

Traxectoria
-----------

En 1973 participou co grupo da residencia de estudantes da CAP de Pontevedra na representación d' *Os vellos non deben de namorarse* de Castelao no Teatro Principal.

En 1980 creou dous programas radiofónicos en galego na emisora Radio 80 de Pontevedra. *As nosas letras* ofrecía entrevistas a personaxes como Méndez Ferrín, Suso Vaamonde ou Víctor Freixanes entre outros. No programa infantil *O cabaliño de buxo* líanse e ambientábanse os contos que Galaxia e Xerais publicaban para o público infantil.

Foi secretario da Asociación de Escritores en Lingua Galega, á que representou na fundación da Mesa Permanente pola Normalización Lingüística. En setembro de 1986 organizou xunto a Avilés de Taramancos e María do Carme Kruckenberg (presidente e vicepresidenta da AELG) o Congreso de Escritores Galegos, Vascos e Cataláns no Parador de Turismo de Baiona. Foi poñente no Galeuzca de Donostia (1985), e no Congreso das Linguas Minorizadas Europeas de Cataluña.

Como editor e deseñador, ademais de revistas locais como *O Morrazo século XXI*, deseñou e editou a colección de poesía *Á inmensa minoría*. Colaborou en publicacións como *Teima*, *A Nosa Terra*, *Diario de Pontevedra*, *Faro de Vigo*, *Vagalume*, *Dorna*, *Grial*, *Luzes de Galiza*, *Carel* ou *Hidromel*.

En 1999 realizou para a Xunta de Galicia unha antoloxía de textos e datos biográficos dos autores homenaxeados no Día das Letras Galegas desde 1963 a 1999 co título *37 Escritores para unha lingua*.

Obra
----

A importancia da súa obra está na súa poesía, con múltiples rexistros, poesía lírica nos seus comezos, no seu libro *Cántigo* (1981, reeditado en 2009 nunha edición numerada, non venal, cun epílogo adicado aos seus mentores Ángel Eguren e Manuel Cuña Novás. Traballou a temática social en *Ensoños de Breila* (1982). En 1984 publicou unha edición crítica a cargo de Fancisco López, co título *Aquí fican melodías* que reúne toda a poesía anterior. Cun estilo modernista escribe *Palabras Maiores* (1985). De temática intimista é *No devalar das horas* (1986), poemario publicado na revista *Grial*. En 1997 publica en versión bilingüe galego/inglés, de temática existencial e relixiosa, cun posicionamento crítico fronte a deidade, o libro *Camiño de Emaús* (edición bilingüe galego-inglesa). Nos anos oitenta, con vocación de rapsodo, recitou e montou espectáculos poéticos que levou por moitos centros de ensino de Galicia. Participou en case tódolos recitais de poesía do Condado, e moita da súa produción poética solta está recollida nas publicacións dese certame.

Como narrador infantil publicou a novela de ficción-científica *A viaxe alucinante de Peter o cosmonauta* (1986); de aventuras *A historia da buguina* (1990, Xerais), e o conto ecoloxista *A aldea entristecida* (1998).

No eido teatral escribiu as peciñas curtas *A Caeira* (1984), publicada na revista literaria *Carel* e a peza infantil *Era unha vez o mundo do envés*, II premio de Teatro Infantil de Xove 1985. Esta peza foi reeditada e revisada en edición non venal en 2009.

Traduciu ao galego o libro de poemas en castelán de María do Carme Kruckenberg *Vivir, aventura irrepetible* (1997).

No eido da plástica experimentou con técnicas fotográficas e acrílicas con máis de corenta obras, que se expuxeron e recolleron en soporte dixital. Durante anos editou unha colección de postais de Nadal de formatos diversos e tirada moi limitada, con procesos manuais e técnicas litográficas e serigráficas, para unhas poucas empresas do país, onde grafismo e poesía conseguiron harmonía, forza e estética.

No ano 2002 adicouse a crear poemas en madeira, unha serie de esculturas sobre o cotián.

Participou en distintas obras colectivas como *Escolma de poesía galega (1976-1984)* (1984, Sotelo Blanco), *Homenaxe a Ánxel Casal* (2005, AELG) ou *A Coruña á luz das letras*, (2008, Editorial Trifolium).

Actualmente prepara a edición non venal dun libro en memoria do seu amigo José María Rial, titulado *Final de vía*, que contén un prólogo e cinco prantos.

Notas
-----

1. ↑  "Camiño de Emaús ou Deica un Deus terriblemente humano". *bibliotraducion.uvigo.es*. Arquivado dende o orixinal o 24 de setembro de 2019. Consultado o 2019-08-07.

Véxase tamén
------------

### Bibliografía

* Barrera, F. ed. (2002). *Gallegos. Quién es quien en la Galicia del siglo XXI* (en castelán). Santiago de Compostela: *El Correo Gallego* / *O Correo Galego*. p. 16. ISBN 84-8064-113-4.
* *Dicionario biográfico de Galicia*, Ir Indo Edicións, 2010-2011, Vigo.

### Ligazóns externas

* Ficha do autor en Xerais

|  |  |
| --- | --- |
| Control de autoridades | 
* Wd: Q12402562
* AELG: 119
* BiTraGa: 3151

 |